Bruidspare raadop met ontwykende troufotograafSydney en Delaine Coetzee op hul troudag. Hulle het wel die meeste hul troufoto’s ontvang wat deur Zeoné Burger van The Lightbulb geneem is, maar wag na ’n jaar en ’n half steeds op die trouvideo waarvoor hulle R6 000 betaal het. (Foto: Verskaf) Verskonings, teleurstelling en ŉ reusehap uit hul finansies. Dís byna al wat verskeie bruidspare het om te wys nadat hulle dieselfde trou- en videograaf bespreek en betaal het om hul spesiale dag vas te vang. Maroela Media het vandeesweek van ses paartjies en egpare verneem wat ŉ lelike stel met Zeoné Burger, eienaar van The Lightbulb, afgetrap het. Burger het voorheen ook onder die naam June&July sake gedoen, hoewel nie een van haar sakeprofiele meer op sosiale media te sien is nie. Sommige van dié paartjies wag al langer as ŉ jaar op die troufoto’s en -video’s waarvoor hulle derduisende rand opgedok het, terwyl ander steeds vir die terugbetaling van hul geld wag aangesien Burger toe nooit hul troufoto’s geneem het nie. Die meerderheid van die paartjies waarmee Maroela Media gesels het, verkies om anoniem te bly aangesien daar ŉ hangende ondersoek teen Burger is en omdat hulle bang is sy dalk nooit hul foto’s of video’s sal gee as hulle in die openbaar oor haar kla nie. Maroela Media is ook bewus van nóg paartjies wat na bewering deur Burger ingeloop of teleurgestel is. Daar is verder talle klagtes deur ander kliënte op die platform Hello Peter wat tussen 2017 en 2022 gepubliseer is. “My hart is so seer. Ek sukkel om te slaap oor ek oor die foto’s stres. Ek hoop net dat ons wel iets sal kry,” het een vrou vandeesweek gesê. Sy en haar man wag al ongeveer 14 maande op hul troufoto’s wat Burger geneem het, asook vir die res van die pakket waarvoor hulle meer as R30 000 betaal het. Hulle het wel 28 foto’s (waarvan sommiges in swart-en-wit en ander in kleur) wat destyds as ŉ voorskou (sneak peek) aan hulle gegee is. Hul verlowingsfotosessie het nooit plaasgevind nie omdat Burger glo siek was en tot vandag toe het hulle nie hul gasteboek met spesiale briefies en bykomende foto-albums ontvang nie. “My moed het in my skoene gesak toe ek na die tyd sien en hoor hoeveel klagtes daar oor haar is. Ek weet soveel ander het ook seer omdat hul groot dag basies van hulle af weggevat is.” Die egpaar kontak Burger gereeld, hoewel hulle haar selde in die hande kry. Die vrou sê hulle wil graag net die ongeredigeerde weergawes van hul foto’s hê sodat hulle dit self kan laat doen en druk – selfs al is dit net ŉ familiefoto of twee. Hulle is ook een van verskeie paartjies wat al ŉ prokureursbrief aan Burger gestuur het en ŉ saak by die polisie ingedien het. “Ek voel dis nodig om dit bloot te lê, want ons wil nie hê dit moet ooit weer met ander mense gebeur nie.” Buiten dat Burger se foto’s en video’s vir tevrede kliënte “werklik mooi en goed gedoen” was, het dié paartjies veral geval vir die aanloklike spesiale pakkette wat Burger aangebied het. Dit het verskeie dienste asook afslag ingesluit mits hulle die volledige bedrag van die betrokke pakket vooruit betaal het. Sodra die betalings gemaak is, het dinge glo stelselmatig begin skeefloop en het paartjies “verskriklik gesukkel” om Burger in die hande te kry. Of dit nou was om datums vir ŉ verlowingsfotosessie vas te maak (wat dan nooit gebeur het nie) of reëlings vir die bruilof te bespreek. “Haar foto’s was baie mooi en sy was deur ŉ ander fotograaf vir ons aanbeveel. In daardie stadium het alles op haar sosiale media [onder The Lightbulb] baie goed gelyk en ons het nie geweet sy was voorheen June&July nie. Haar spesiale pakket van R30 000 het ook ŉ videograaf ingesluit en ons het vooruit betaal,” het Anél en Kyle Myburgh vertel. “Sy het gesê as ons voor einde Mei [verlede jaar] die volledige bedrag betaal, kan ons R2 000 afslag kry. Daarna het sy basies verdwyn. Byna twee weke later het sy ons geantwoord en gesê sy het geval en harsingskudding opgedoen. Ons het dit so aanvaar en begin om reëlings vir die verlowingsfotosessie te tref. Toe verdwyn sy weer. “Dié keer het sy gesê daar is by haar huis ingebreek en al haar toerusting is gesteel. Na ŉ groot gesukkel het ons ŉ datum vir die verlowingsfoto’s vasgemaak. ŉ Uur voor die fotosessie het sy gebel en gesê haar kar ruk verskriklik en sy staan langs die pad. Ons wou haar gaan haal, maar sy het gesê sy is nog ver en gaan liewers omdraai en huis toe gaan.” Die egpaar het vandaar weer gesukkel om Burger in die hande te kry en het haar einde Augustus – ŉ maand voor hul troue – in kennis gestel dat hulle nie gemaklik is om voort te gaan nie en eerder hul geld wil terughê. Sy sou die geld glo na 30 dae terugbetaal, maar dit het steeds nie gebeur nie. ŉ Prokureursbrief wat eis dat die egpaar se deposito minstens terugbetaal word, het ook op dowe ore geval. ŉ Derde paartjie, wat binnekort trou, het Burger in Maart verlede jaar R22 000 betaal, maar ook later gekanselleer omdat sy hulle telkemale in die steek gelaat het en hulle bang was sy nie by die troue sal opdaag nie. “Ons het van bruide gehoor by wie se troue sy glad nie opgedaag het nie, en dit het ons baie bekommerd gemaak.” Dié paartjie het nog nie ŉ sent van hul geld teruggekry nie. Die geskenkbewys vir ŉ fotosessie wat die vrou destyds bykomend vir iemand gekoop het, het sy ook nooit ontvang nie. Delaine Coetzee, nog ŉ teleurgestelde bruid, sê hoewel Burger sowat 500 van die 700 foto’s waarvoor hulle betaal het aan hulle verskaf het, wag hulle steeds op hul trouvideo van R6 000 en verskeie ander goed wat by Burger se pakket ingesluit was. “Dit gaan nie eers oor die geld nie, dit gaan oor die herinneringe. Ons wag al ŉ jaar en vyf maande.” Verskoning op verskoning Dit blyk egter dat Burger elke keer ŉ ander verskoning vir bruidspare het oor waarom sy nie vir ŉ fotosessie kon opdaag nie, nog nie die foto’s of video’s gelewer het wat sy wel geneem het nie, of nog nie van die geld kon terugbetaal nie. Dié redes wissel na bewering van griep tot Covid-19, hospitalisasie, persoonlike en finansiële probleme, diefstal ná ŉ inbraak by haar huis, stukkende toerusting, ŉ voertuig wat op pad na ŉ afspraak onklaar geraak het, harsingskudding, slegte opvangs en ’n gebreekte sleutelbeen. Raadop paartjies het glo self al na die adres gery wat Burger op haar faktuur aangedui het met die hoop om hul foto’s te kry, net om te vind dat sy nie by hierdie adres woonagtig is nie. Burger het by navraag aan Maroela Media gesê sy wil graag die name van die bruide hê waarmee Maroela Media gesels het sodat sy “hierdie week nog hul foto’s vir hulle kan gee” en “nie seker is” wie almal nog op hul foto’s en video’s wag nie. “Ek’t ongelukkig alles verloor die laaste paar maande, na Covid het besigheid sleg verloop, en tot op die punt gekom dat ek amper niks het oor nie. Bedoelend[e] kar verloor, huis ens,” het sy per WhatsApp aan Maroela Media gesê. “Maar ek wil reg maak waar ek kan. Ek wil dit nou soos ek hierdie tik begin uitsorteer sodat hulle alles kan kry waarvoor hulle betaal het.” Regstappe skeel Burger glo min Dít is ŉ onderneming waaraan die geraakte bruidspare egter moeilik sluk. Burger steur haar na bewering ook nie veel aan die aanmaningsbriewe wat al deur verskeie kliënte aan haar gestuur is en wat Maroela Media onder oë gehad het nie. Daar is ook sake in dié verband teen Burger by die polisie in Germiston ingedien wat tans gesamentlik deur ŉ speurder ondersoek word. Die betrokke speurder, sers. Michelle Esterhuizen, het egter gesê sy mag geen inligting oor die saak aan die media bekendmaak nie aangesien die ondersoek nog voortduur. Regskenners sê… Kyle Kietzmann, ŉ prokureur van Pretoria, sê dis onwaarskynlik dat die klagtes teen Burger op ŉ strafregsaak sal uitloop, en dat dit in ’n siviele hof beveg moet word. Sake waar bedrae van onder R20 000 ter sprake is, kan na die hof vir klein eise verwys word. “Dit kom neer op kontrakbreuk. Hierdie mense het betaal vir dienste wat nooit aan hulle gelewer is nie.” Oor bruidspare se bekommernis dat Burger dalk sake van naamskending teen hulle aanhangig kan maak indien hulle in die openbaar oor haar kla, het strafregkenner Llewellyn Curlewis aan Maroela Media gesê dat dit waarskynlik nie sal slaag as die bewerings teen haar waar is en bewys kan word nie. “Mense kan maklik naamskendingsake of lastereise aanhangig maak, maar ten einde is die waarheid die grootste verweer teen enige sodanige eise.”